b'\n_START_ARTICLE_\nAskholmene (Frogn)\n_START_PARAGRAPH_\nAskholmene er en samling av fire sm\xc3\xa5 holmer i Frogn kommune, Akershus. De ligger i Oslofjorden, 4,7 kilometer nord for kirken i Dr\xc3\xb8bak, med H\xc3\xa5\xc3\xb8ya i vest og Marikova p\xc3\xa5 Nesoddhalv\xc3\xb8ya i \xc3\xb8st._NEWLINE_Til sammen dekker de fire holmene cirka 20 dekar. H\xc3\xb8yeste punkt er 12,5\xc2\xa0moh. Den \xc3\xb8stligste av holmene er fredet som naturreservat p\xc3\xa5 grunn av fuglelivet. For \xc3\xb8vrig er holmene regulert som friomr\xc3\xa5de._NEWLINE_Under slaget ved Oscarsborg festning under angrepet p\xc3\xa5 Norge 9. april 1940 ble den tyske krysseren \xc2\xabBl\xc3\xbccher\xc2\xbb beskutt med artilleri og torpedoer da skipet passerte Oscarsborg festning. Krysseren sank \xc3\xb8st for Askholmene omkring kl 0623 om morgenen denne dagen. Totalt d\xc3\xb8de mellom 650 og 1000 tyskere, mens 1400 overlevende. 24. juli samme \xc3\xa5r ble det reist en minnest\xc3\xb8tte p\xc3\xa5 Askholmene over de falne tyskerne. Ved frigj\xc3\xb8ringen i mai 1945 ble st\xc3\xb8tten revet, men fundamentet st\xc3\xa5r der fremdeles.'